So vertel Athol Fugard, die bekende dramaturg, dat die groot wending of deurbraak in sy skryfwerk gekom het na aanleiding van ŉ relatief eenvoudige opmerking wat sy ma eendag in sy teenwoordigheid gemaak het. Dit het gebeur so pas nadat sy, vir die soveelste keer, ŉ bedelaar by die deur met ŉ beker koffie en ŉ sny brood gehelp het.
Haar woorde, so Fugard later vertel, was soos ŉ weerligstraal in sy lewe. Dit was asof daar, soos eeue vroeër met die apostel Paulus gebeur het (Handelinge 9:18), skielik groot skille van sy oë afgeval het. Glashelder het hy geweet hy sou sy lewe lank moes skryf oor hierdie ongelykhede en die onreg wat daaragter skuil. Dit was, in sy woorde, sy deurbraak-oomblik as skrywer.